ሦስቱ ሀገራት ልዩነታቸውን በውይይት እንዲፈቱ የአፍሪካ ኅብረት አስፈላጊውን ድጋፍ እንደሚያደርግ ሙሳ ፋኪ መህማት አስታውቀዋል፡፡
ባሕር ዳር፡ ሰኔ 19/2012 ዓ.ም (አብመድ) የኅብረቱ ኮሚሽን ሊቀመንበር ሙሳ ፋኪ ማህመት ከኢፌዴሪ የውጭ ጉዳይ ሚኒስትር ገዱ አንዳርጋቸው ጋር ትናንት በጽህፈት ቤታቸው ተወያይተዋል፡፡ኢትየጵያ፣ ግብጽና ሱዳን ከታላቁ ሕዳሴ ግድብ ግንባታ ጋር በተያያዘ እስከዛሬ ድረስ ያደረጓቸውን ውይይቶች እና የኢትዮጵያን አቋም በተመለከተ አቶ ገዱ ለሙሳ ፋኪ ማህመት አስረድተዋቸዋል፡፡ከአባይ ውሀ ጋር በተያያዘ ኢትዮጵያ ባልተሳተፈችባቸው የተፈረሙ የቅኝ ግዛት ውሎችን እንደማትቀበልም ሚኒስትሩ ገልጸውላቸዋል፡፡ የታላቁ ሕዳሴ ግድብ የመጀመሪያ ዙር የውሀ ሙሊትን በተያዘለት የጊዜ ሰሌዳ መሠረት ለማከናወን አስፈላጊው ሥራ እየተከናወነ መሆኑንም አቶ ገዱ አብራርተዋል።
ኢትዮጵያ የተፈጥሮ ሀብቷን በመጠቀም ልማቷን የማፋጠን ህጋዊ እና ተፈጥሯዊ መብቷ መሆኑንም አስረድተዋል፡፡ የአፍሪካ ኅብረትም በመርህ ላይ የተመሠረተ ድጋፉን ሊያደርግ እንደሚገባ ሚኒስትሩ መጠየቃቸው ታውቋል፡፡የአፍሪካ ኅብረት ኮሚሽን ሊቀመንበር ሙሳ ፋኪ ማህማት በበኩላቸው ለአፍሪካዊ ችግሮች አፍሪካዊ መፍትሄዎች እንደሚያስፈልጋቸው እንደሚያምኑ ገልጸዋል።